Syura (penyanyi)

Zuraidah "Syura" Badron (lahir 6 Oktober 1986) merupakan seorang penyanyi wanita Malaysia. Dilahirkan di Johor Bahru, Johor, Syura memulakan kerjaya muziknya pada 2000 apabila beliau menandatangani kontrak rakaman bersama Fantasia Music City (FMC) di mana beliau menerbitkan lima album. Pada tahun 2013, Syura merupakan salah seorang daripada 20 peserta MasterChef Selebriti Malaysia musim kedua di mana beliau meraih gelaran juara. Beliau kembali aktif dalam bidang muzik dengan menjadi salah seorang peserta Gegar Vaganza musim ke-4 di mana beliau tersingkir di konsert minggu ketujuh.

Kerjaya
Selepas memendam hasrat hampir empat tahun untuk bergelar penyanyi, akhirnya niat Syura termakbul apabila dilamar Fantasia Music City (FMC) untuk bernaung di bawah bumbung mereka. Syura menjadi penyanyi wanita kedua di bawah payung FMC selepas Siti Nordiana.

Meskipun sudah bergelar penyanyi namun Syura masih memendam rasa terkilan apabila bapanya, Badron Sakimin tidak mampu melihat kelibatnya beraksi di persada dunia hiburan. Ini kerana bapanya meninggal dunia pada November 1999 kerana bapanya di antara pendorong utama Syura bergiat dalam persada seni selain ibunya dan keluarga. 

Syura mula berminat menyanyi ketika berusia 10 tahun apabila banyak menyertai pertandingan nyanyian. Malah, beliau kerap menerima hadiah utama sehingga pernah penganjur pertandingan enggan menerima penyertaannya berikutan kejayaan yang sering dikecapinya. Ketika berusia hanya 14 tahun, Syura pada mula tidak menyangka diterima menjadi artis di bawah FMC apabila diperkenalkan komposer terkenal yang juga pemenang Anugerah Juara Lagu, Jari yang melihat persembahannya. Lebih mengejutkan, Syura dipilih tanpa diuji bakat seperti yang dilakukan kebanyakan penyanyi sebelum ini. 

Syura yang pernah bergelar juara sebanyak lima kali dalam Pertandingan Nyanyian Lagu Asli anjuran Kementerian Kebudayaan dan Pelancongan Johor ternyata gembira apabila album sulungnya yang berkonsepkan pop komersil, balada dan Irama Malaysia berjudul Aroma. Album ini siap sepenuhnya pada Jun 2000 dan dikeluarkan pada 1 September 2000. Menurutnya, walaupun sudah bergelar penyanyi namun ia bukan tiket untuk mengenepikan pelajaran yang dianggap penting sebagai aset pada masa hadapan. Katanya, dunia nyanyian adalah untuk memenuhi minatnya manakala pelajaran tetap menjadi keutamaan, malah jika ada sebarang tawaran pertunjukan ia akan diterima pada hujung minggu sahaja.

Sejak itu nama Syura terus meniti populariti hingga pernah digelar sebagai Noraniza Idris Junior. Syura terus digilap bakat hingga menjadi pengembang seni budaya tradisional Melayu. Pada tahun 2007, Syura meraih anugerah Album Pop Etnik Terbaik di Anugerah Industri Muzik ke-14 menerusi album Syahda Berdendang, malahan album tersebut juga dicalonkan untuk kategori Album Terbaik.

Setelah sekian lama menyepi dari kaca TV, Syura kembali hadir menerusi penglibatan beliau didalam rancangan MasterChef Selebriti Malaysia musim kedua yang turut menampilkan beberapa selebriti terkenal Malaysia seperti Rozita Che Wan (Che Ta), Datuk Aznil Nawawi, Norish Karman, Celina Khor dan Michael Ang. Menerusi rancangan ini, Syura berjaya menempatkan diri beliau bersama Celina sebagai finalis seterusnya muncul sebagai juara MasterChef Selebriti Malaysia musim kedua.

Syura merupakan antara wakil Malaysia yang terpilih mengambil bahagian dalam D’Academy Asia musim kedua di Indonesia. Selain Syura, lima lagi peserta yang bakal mewakili Malaysia ialah Asmidar serta bekas peserta Dangdut Star, Elda Susanti, Roger, Jiwa, dan Zizi Kirana. Pada tahun 2014, beliau melancarkan dua lagu baru, "Gantung" dan "Ajari Aku Cinta".

Syura melancarkan single terbaharunya, "Ego" pada Oktober 2018, ia menandakan lagu pertama yang dicipta sendiri oleh beliau. Namun ia menjadi kegagalan komersial.

Pada tahun 2019, beliau menjadi salah seorang peserta kumpulan Wasap bersama Amir Raja Lawak dan Wan Gegau dalam rancangan Muzikal Lawak Superstar di Astro Warna.

Gegar Vaganza 2017

Syura merupakan salah seorang daripada 12 peserta Gegar Vaganza musim 2017. Beliau tersingkir pada konsert minggu ketujuh.

Kehidupan peribadi 
Syura telah berkahwin dengan sepupunya Mohd. Fadhly Md. Yassin pada 29 Mac 2006. Mereka dikurniakan tiga cahaya mata iaitu Nurul Dania Irdani (lahir pada 2007), Nurul Qaisara Sofea (2009) dan Muhammad Irfan Aryan (2011).

Syura telah bercerai buat pertama kali pada 29 September 2014 dan telah kembali merujuk pada 10 November tahun yang sama. Namun pada 9 Ogos 2015, mereka kembali bercerai buat kali kedua atas sebab yang tidak didedahkan.

Pada Disember 2017, Syura mendedahkan bahawa beliau menderita penyakit misteri yang dijangkiti di Indonesia. Menurutnya dalam satu laporan berita: "Saya pergi ke Jakarta untuk merakamkan lagu baru, tetapi semasa dalam penerbangan di sana, saya muntah tiga kali. Pada waktu petang, saya menderita kekejangan,". Keadaan itu menyebabkan beliau hilang berat badan 12kg. Beliau dilaporkan telah pulih sepenuhnya daripada penyakit yang dihidapinya. Menurutnya, beliau dibawa oleh rakan penyanyi, Bob Yusof untuk berubat secara tradisional bagi memulihkan dirinya yang sering berdepan dengan mimpi pelik.

Diskografi

Album studio

Album duet

Single

Filemografi

Anugerah dan pencalonan

Catatan

Rujukan

Pautan luar
 
 
 

Kelahiran 1986
Orang hidup
Orang Malaysia berketurunan Melayu
Muslim Malaysia
Orang dari Johor
Penyanyi wanita Malaysia
Penyanyi berbahasa Melayu
Peserta Gegar Vaganza